Drevland erkjenner skyld i underslag
Det er satt av ti dager til behandlingen av straffesaken i tingretten. Den tidligere advokaten er tiltalt for å ha underslått nærmere 2,9 millioner kroner fra tre ulike klienter, deriblant fra taxiselskapet Taxi Vest i Bergen, hvor Drevland også var styreleder. Han erkjente straffskyld da saken startet mandag formiddag, melder Bergens Tidende. – Etter at dette sprakk i 2011 har jeg følt meg satt i offentlig gapestokk uten evne til å forsvare min integritet, sa han.Eksadvokaten er gift med Trude Drevland, som er ordfører i Bergen. Saken har gått utover familien, sa han da rettssaken startet. – Jeg har en familie som trenger å komme videre, framholdt Drevland. Drevland sa ifølge Bergens Tidende at han har vært gjennom «et vanvittig kjør» fra gravende og undersøkende presse. – Selv om mye av dette sitter langt inne, erkjenner jeg straffskyld etter hele tiltalen. Da dommeren påpekte at Drevland reelt måtte innrømme skyld, sa Drevland at han var innforstått med dette.Tidligere i februar ble Drevland dømt til å betale 2,2 millioner kroner til Taxi Vest i et sivilrettslig søksmål i Bergen tingrett. I tillegg må han dekke Taxi Vests sakskostnader på 730.000 kroner pluss moms. Drevland var syk og stilte ikke i Bergen tingrett da søksmålet mot ham ble behandlet. I den sivile tvisten kom det fram at Drevland hadde omfattende økonomiske problemer og slet med en kredittkortgjeld. Han og kona solgte huset sitt i 2010 og gikk over til å leie en leilighet, skriver Bergensavisen.
Tidligere advokat Odd Drevland erkjente straffskyld da saken mot ham startet i Bergen tingrett mandag. Han er tiltalt for grovt underslag.